CELEX: 52021PC0024
Language: el
Date: 2021-01-22
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.1.2021
            COM(2021) 24 final
            2021/0011(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην Επιτροπή Διαχείρισης που έχει συσταθεί από την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR
                  1
                (στο εξής: η σύμβαση TIR) σε σχέση με την προβλεπόμενη έγκριση σειράς τροποποιήσεων της σύμβασης TIR.
            
            
               2.Πλαίσιο της πρότασης
            
            
               2.1.Η τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR
            
            
               Η τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (στο εξής: η σύμβαση TIR), της 14ης Νοεμβρίου 1975, έχει ως στόχο να διευκολύνει τη διεθνή μεταφορά εμπορευμάτων από τα τελωνεία αναχώρησης στα τελωνεία προορισμού και τη διέλευση απ’ όσες χώρες απαιτείται. Η συμφωνία τέθηκε σε ισχύ το 1978. Τον Νοέμβριο του 2020, τη σύμβαση είχαν υπογράψει 76 συμβαλλόμενα μέρη, εκ των οποίων 75 κράτη και η Ευρωπαϊκή Ένωση. 
            
            
               Η Ευρωπαϊκή Ένωση είναι συμβαλλόμενο μέρος της σύμβασης TIR
                  2
                από τις 20 Ιουνίου 1983 και όλα τα κράτη μέλη είναι επίσης συμβαλλόμενα μέρη της σύμβασης TIR.
            
            
               2.2.Η Επιτροπή Διαχείρισης
            
            
               Η Επιτροπή Διαχείρισης ενεργεί στο πλαίσιο της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR. Ο ρόλος της Επιτροπής Διαχείρισης είναι να εξετάζει και να εγκρίνει τροποποιήσεις της σύμβασης TIR. Οι προτάσεις τίθενται σε ψηφοφορία και κάθε κράτος που είναι συμβαλλόμενο μέρος και εκπροσωπείται σε σύνοδο της Επιτροπής Διαχείρισης έχει μία ψήφο. Η Ένωση έχει αποκλειστική αρμοδιότητα στον τομέα των τελωνείων που διέπονται από τη σύμβαση TIR. Ωστόσο, η Ένωση, ως τελωνειακή και οικονομική ένωση, δεν έχει δικαίωμα ψήφου επιπλέον των δικαιωμάτων που έχουν τα κράτη μέλη της, σύμφωνα με το άρθρο 52 παράγραφος 3 της σύμβασης TIR. Όλα τα κράτη μέλη είναι συμβαλλόμενα μέρη με δικαίωμα ψήφου.
            
            
               Οι τροποποιήσεις της σύμβασης TIR εγκρίνονται με πλειοψηφία δύο τρίτων των παρόντων και ψηφιζόντων συμβαλλόμενων μερών. Για να ληφθεί απόφαση, απαιτείται απαρτία τουλάχιστον ενός τρίτου των κρατών που είναι συμβαλλόμενα μέρη.
            
            
               2.3.Η προς έκδοση πράξη της Επιτροπής Διαχείρισης
            
            
               Τον Φεβρουάριο του 2021, κατά την εβδομηκοστή τέταρτη σύνοδό της, η Επιτροπή Διαχείρισης πρόκειται να λάβει απόφαση σχετικά με την έγκριση των προτεινόμενων τροποποιήσεων της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR (στο εξής: η προς έκδοση πράξη).
            
            
               Σκοπός της προς έκδοση πράξης είναι η προσαρμογή του υποδείγματος δελτίου TIR στην αύξηση του αριθμού των τελωνείων αναχώρησης και/ή προορισμού που μπορούν να εμπλέκονται σε πράξη μεταφοράς με δελτίο TIR. 
            
            
               Η προς έκδοση πράξη θα είναι δεσμευτική για τα συμβαλλόμενα μέρη σύμφωνα με τα άρθρα 59 και 60 της σύμβασης TIR. 
            
            
               Το άρθρο 59 αφορά τροποποιήσεις στο κυρίως κείμενο της σύμβασης TIR και προβλέπει τα ακόλουθα: «Με την επιφύλαξη των διατάξεων του άρθρου 60, κάθε προτεινομένη τροποποίηση που κοινοποιείται σύμφωνα με τις διατάξεις της προηγουμένης παραγράφου, τίθεται σε ισχύ για όλα τα συμβαλλόμενα μέρη τρεις μήνες μετά την εκπνοή περιόδου δώδεκα μηνών, που αρχίζει από την ημερομηνία κατά την οποία έγινε η ανακοίνωση, εάν κατά τη διάρκεια της περιόδου αυτής δεν γνωστοποιηθεί καμία αντίρρηση στο Γενικό Γραμματέα των Ηνωμένων Εθνών για την προτεινόμενη τροποποίηση από κάποιο κράτος που αποτελεί συμβαλλόμενο μέρος. Εάν γνωστοποιηθεί αντίρρηση για την προτεινόμενη τροποποίηση, σύμφωνα με τις διατάξεις της παραγράφου 3 του παρόντος άρθρου, θεωρείται ότι η τροποποίηση δεν έγινε αποδεκτή και δεν συνεπάγεται κανένα αποτέλεσμα.» 
            
            
               Το άρθρο 60 αφορά τροποποιήσεις στα παραρτήματα της σύμβασης TIR και προβλέπει τα ακόλουθα: «Κάθε προτεινόμενη τροποποίηση των παραρτημάτων 1, 2, 3, 4, 5, 6, 7, 8, 9 και 10, που εξετάζεται σύμφωνα με τις διατάξεις του άρθρου 59 παράγραφοι 1 και 2, τίθεται σε ισχύ σε ημερομηνία που καθορίζεται από την Επιτροπή Διαχείρισης κατά τον χρόνο της θέσπισής της, εκτός εάν σε προγενέστερη από την καθοριζόμενη κατά τον ίδιο χρόνο από την Επιτροπή Διαχείρισης ημερομηνία, το ένα πέμπτο των κρατών που αποτελούν συμβαλλόμενα μέρη ή πέντε κράτη που αποτελούν συμβαλλόμενα μέρη, σε περίπτωση που ο αριθμός αυτός είναι μικρότερος, γνωστοποιήσουν στο Γενικό Γραμματέα του Οργανισμού Ηνωμένων Εθνών, ότι εγείρουν αντιρρήσεις για την τροποποίηση. Οι ημερομηνίες που προβλέπονται στην παρούσα παράγραφο καθορίζονται από την Επιτροπή Διαχείρισης με πλειοψηφία των δύο τρίτων των παρόντων ψηφιζόντων μελών της».
            
            
               Θέση που πρέπει να ληφθεί εξ ονόματος της Ένωσης:
            
            
               Η Ένωση στηρίζει την πρόταση τροποποίησης του παραρτήματος 1 της σύμβασης TIR και την επικαιροποίηση της διάταξης των υποδειγμάτων δελτίου TIR, καθώς συνάδει με προηγούμενες εγκριθείσες τροποποιήσεις του άρθρου 18, με τις οποίες αυξήθηκε ο μέγιστος αριθμός τελωνείων που μπορούν να χρησιμοποιούνται κατά τη μεταφορά με δελτίο TIR. 
            
            
               Πιο συγκεκριμένα, όπως προτείνει η Ευρωπαϊκή Επιτροπή, τόσο η μορφή 1 όσο και η μορφή 2 της διάταξης των υποδειγμάτων δελτίου TIR θα επικαιροποιηθούν
                  3
                . Η μορφή 1 είναι η συνήθης μορφή του δελτίου TIR, που χρησιμοποιείται επί του παρόντος στην πράξη, και η μορφή 2 είναι το δελτίο TIR για καπνό/οινοπνευματώδη, το οποίο δεν χρησιμοποιείται προς το παρόν. Για λόγους συνέπειας και προκειμένου να αποφευχθούν περαιτέρω μελλοντικές αλλαγές, είναι αναγκαίο να τροποποιηθούν ταυτόχρονα και τα δύο υποδείγματα. Τα νέα υποδείγματα θα επισυνάπτονται στο παράρτημα της πρότασης απόφασης του Συμβουλίου. 
            
         
         
            
               Οι εν λόγω αλλαγές θα έχουν θετικό αντίκτυπο στην πράξη, καθώς θα παράσχουν μεγαλύτερη ευελιξία στους οικονομικούς φορείς κατά την επιλογή των τελωνείων αναχώρησης και προορισμού τους. 
            
            
               Πρόκειται για μια ευνοϊκή εξέλιξη, η οποία θα βελτιώσει την ελκυστικότητα της σύμβασης TIR. Η Ευρωπαϊκή Ένωση στηρίζει την εν λόγω πρωτοβουλία, η οποία μπορεί να διευκολύνει τη χρήση του διεθνούς συστήματος διαμετακόμισης.
            
            
               3.Νομική βάση
            
            
               3.1.Διαδικαστική νομική βάση
            
            
               3.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των «πράξεων που παράγουν έννομα αποτελέσματα» περιλαμβάνει τις πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης τις πράξεις που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  4
               .
            
            
               3.1.2.Εφαρμογή στην προκείμενη περίπτωση
            
            
               Η Επιτροπή Διαχείρισης είναι ένα όργανο που έχει συσταθεί δυνάμει συμφωνίας, και συγκεκριμένα της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR.
            
            
               Η πράξη την οποία καλείται να εγκρίνει η Επιτροπή Διαχείρισης είναι πράξη που παράγει έννομα αποτελέσματα. Η προς έκδοση πράξη θα είναι δεσμευτική βάσει του διεθνούς δικαίου σύμφωνα με τα άρθρα 59 και 60 της τελωνειακής σύμβασης περί της διεθνούς μεταφοράς εμπορευμάτων βάσει των δελτίων TIR. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               3.2.Ουσιαστική νομική βάση
            
            
               3.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               3.2.2.Εφαρμογή στην προκείμενη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν την κοινή εμπορική πολιτική. 
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 παράγραφος 4 πρώτο εδάφιο της ΣΛΕΕ.
            
            
               3.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
         
         
            
               4.Δημοσίευση της προς έκδοση πράξης
            
            
               Δεδομένου ότι η πράξη της Επιτροπής Διαχείρισης θα τροποποιήσει την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR και τα παραρτήματά της, είναι σκόπιμο να δημοσιευθεί στην Επίσημη Εφημερίδα της Ευρωπαϊκής Ένωσης μετά την έγκρισή της.
            
            
               2021/0011 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (στο εξής: η σύμβαση TIR), της 14ης Νοεμβρίου 1975, εγκρίθηκε εξ ονόματος της Ευρωπαϊκής Οικονομικής Κοινότητας με τον κανονισμό (ΕΟΚ) αριθ. 2112/78
                  5
                του Συμβουλίου και άρχισε να ισχύει στην Κοινότητα στις 20 Ιουνίου 1983
                  6
               .
            
            
               (2)Ενοποιημένη έκδοση της σύμβασης TIR δημοσιεύθηκε ως παράρτημα της απόφασης 2009/477/ΕΚ του Συμβουλίου, σύμφωνα με την οποία η Επιτροπή δημοσιεύει τις μελλοντικές τροποποιήσεις της σύμβασης TIR στην Επίσημη Εφημερίδα της Ευρωπαϊκής Ένωσης αναφέροντας την ημερομηνία έναρξης ισχύος τους.
            
            
               (3)Σύμφωνα με τα άρθρα 59 και 60 της σύμβασης TIR, η Επιτροπή Διαχείρισης της σύμβασης TIR (στο εξής: η Επιτροπή Διαχείρισης) μπορεί να εγκρίνει τροποποιήσεις της σύμβασης TIR και των παραρτημάτων της με πλειοψηφία των δύο τρίτων των παρόντων και ψηφιζόντων συμβαλλομένων μερών.
            
            
               (4)Η Επιτροπή Διαχείρισης, κατά τη διάρκεια της εβδομηκοστής τέταρτης συνόδου της από τις 9 έως τις 12 Φεβρουαρίου 2021 ή σε επόμενη σύνοδό της, πρόκειται να εγκρίνει ορισμένες τροποποιήσεις των παραρτημάτων της σύμβασης TIR.
            
            
               (5)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στην Επιτροπή Διαχείρισης, δεδομένου ότι οι τροποποιήσεις θα είναι δεσμευτικές για την Ένωση.
            
            
               (6)Προκειμένου να ληφθεί υπόψη η προηγουμένως εγκριθείσα τροποποίηση του άρθρου 18 της σύμβασης TIR, με την οποία αυξήθηκε ο αριθμός των τελωνείων που μπορούν να εμπλέκονται σε πράξη μεταφοράς με δελτίο TIR, είναι αναγκαίο να τροποποιηθεί το παράρτημα 1 της σύμβασης TIR και να επικαιροποιηθεί η διάταξη των εκδόσεων 1 και 2 των υποδειγμάτων δελτίου TIR. 
            
            
               (7)Η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Διαχείρισης θα πρέπει, επομένως, να βασίζεται στο σχέδιο τροποποιήσεων που επισυνάπτεται στην παρούσα απόφαση, Αυτό ισχύει με την επιφύλαξη της δυνατότητας που υπάρχει για μη ουσιώδεις αλλαγές ήσσονος σημασίας στα σχέδια τροποποιήσεων, οι οποίες πρόκειται να συμφωνηθούν από τους εκπροσώπους της Ένωσης στο πλαίσιο της Επιτροπής Διαχείρισης χωρίς άλλη απόφαση του Συμβουλίου, 
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί εξ ονόματος της Ένωσης στην εβδομηκοστή τέταρτη ή σε επόμενη σύνοδο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR (στο εξής: η σύμβαση TIR) βασίζεται στο σχέδιο τροποποιήσεων που επισυνάπτεται στην παρούσα απόφαση.
            
            
               Άρθρο 2
            
            
               Η θέση που αναφέρεται στο άρθρο 1 εκφράζεται από την Επιτροπή. Τα κράτη μέλη της Ένωσης εκφράζουν τη θέση της Ένωσης όταν διεξάγεται επίσημη ψηφοφορία στο πλαίσιο της Επιτροπής Διαχείρισης, ενεργώντας από κοινού προς το συμφέρον της Ένωσης, 
            
            
               Άρθρο 3
            
            
               Η παρούσα απόφαση απευθύνεται στα κράτη μέλη και στην Επιτροπή. 
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Το ακρωνύμιο TIR σημαίνει «Transports Internationaux Routiers» ή «Διεθνείς Οδικές Μεταφορές».
               
               
                  
                     (2)
                  
                        Κανονισμός (ΕΟΚ) αριθ. 2112/78 του Συμβουλίου, της 25ης Ιουλίου 1978, περί συνάψεως της τελωνειακής συμβάσεως περί της διεθνούς μεταφοράς εμπορευμάτων βάσει των δελτίων TIR (σύμβαση TIR), η οποία υπεγράφη στη Γενεύη στις 14 Νοεμβρίου 1975 (ΕΕ L 252/1).
               
               
                  
                     (3)
                  
                        Η νέα διάταξη του δελτίου TIR παρατίθεται στο παράρτημα της παρούσας πρότασης: σε περίπτωση που δεν εμφανίζεται στο Legiswrite, πραγματοποιήστε έλεγχο με το εργαλείο DQC. 
               
               
                  
                     (4)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (5)
                  
                        Κανονισμός (ΕΟΚ) αριθ. 2112/78 του Συμβουλίου, της 25ης Ιουλίου 1978, περί συνάψεως της τελωνειακής συμβάσεως περί της διεθνούς μεταφοράς εμπορευμάτων βάσει των δελτίων TIR (σύμβαση TIR), η οποία υπεγράφη στη Γενεύη στις 14 Νοεμβρίου 1975 (ΕΕ L 252 της 14.9.1978, σ. 1).
               
               
                  
                     (6)
                  
                        ΕΕ L 31 της 2.2.1983, σ. 13.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.1.2021
            COM(2021) 24 final
            ΠΑΡΑΡΤΗΜΑ 
            της
            πρότασης απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Διαχείρισης για την τελωνειακή σύμβαση περί της διεθνούς μεταφοράς εμπορευμάτων βάσει των δελτίων TIR όσον αφορά την πρόταση τροποποίησης της σύμβασης
            
               
         
         
            
               ΠΑΡΑΡΤΗΜΑ 
            
            
            
               Παράρτημα 1, VERSION 1, Page 2 of cover: Model of the TIR Carnet, σημείο 5 των «règles relatives à l’utilisation du carnet TIR» 
            
            
               Αντί για quatre διάβαζε huit
            
            
               Παράρτημα 1, VERSION 1, Page 3 of cover: Model of the TIR Carnet Version 1, σημείο 5 των «rules regarding the use of the TIR Carnet»
            
            
               Αντί για four διάβαζε eight
            
            
            
               Παράρτημα 1, VERSION 1, Page 5 (white) του model of the TIR Carnet, Voucher No. 1
            
            
               Αντί για το υφιστάμενο Voucher No. 1 διάβαζε
                  1
               
            
            
               Παράρτημα 1, VERSION 1, Page 6 (green) του model of the TIR Carnet Version 1, Voucher No. 2
            
            
               Αντί για το υφιστάμενο Voucher No. 2 διάβαζε
                  2
               
            
            
            
               Παράρτημα 1, VERSION 2, Page 2 of cover: Model of the TIR Carnet, σημείο 5 των «règles relatives à l’utilisation du carnet TIR» 
            
            
               Αντί για quatre διάβαζε huit
            
            
               Παράρτημα 1, VERSION 2, Page 3 of cover: Model of the TIR Carnet Version 1, σημείο 5 των «rules regarding the use of the TIR Carnet»
            
            
               Αντί για four διάβαζε eight
            
            
            
               Παράρτημα 1, VERSION 2, Page 12 (white) του model of the TIR Carnet, Voucher No. 1
            
            
               Αντί για το υφιστάμενο Voucher No. 1 διάβαζε
                  3
               
            
         
         
            
                Παράρτημα 1, VERSION 2, Page 13 (green) του model of the TIR Carnet, Voucher No. 2
            
            
                  Αντί για το υφιστάμενο Voucher No. 2 διάβαζε
                  4
               
            
            
            
               
                  
            
            
               
                  
            
            
               
                  
            
            
               
                  
            
         
         
            
                  
                     (1)
                  
                        Βλ. σελίδα 3 του παρόντος εγγράφου.
               
               
                  
                     (2)
                  
                        Βλ. σελίδα 4 του παρόντος εγγράφου. 
               
               
                  
                     (3)
                  
                        Βλ. σελίδα 5 του παρόντος εγγράφου
               
               
                  
                     (4)
                  
                        Βλ. σελίδα 6 του παρόντος εγγράφου.